**KORONAVÍRUS – opatrenia**

Slovenská republika na základe záverov zasadnutia Bezpečnostnej rady Slovenskej republiky z 27. februára 2020 prijala viaceré opatrenia. Zároveň bude krízový štáb na pôde Ministerstva vnútra Slovenskej republiky na dennej báze vyhodnocovať aktuálnu situáciu s ochorením COVID-19 (koronavírus).

**Technická univerzita v Košiciach v tejto súvislosti upozorňuje všetkých študentov a zamestnancov, ktorí sa chystajú súkromne alebo pracovne do zahraničia, aby zvážili cestovanie do krajín, kde sa prejavuje výskyt koronavírusu.**

Zoznam dotknutých krajín, kde bolo potvrdené ochorenie koronavírus, nájdete na webovom portáli Ministerstva zahraničných vecí a európskych záležitostí Slovenskej republiky [www.mzv.sk](http://www.mzv.sk). V tejto súvislosti občanom, ktorí sa vracajú zo zahraničia, budú prostredníctvom MZVEZ SR zasielané aj núdzové SMS správy na ich mobilné telefónne číslo.

**Vzhľadom na výskyt koronavírusu v Európe ministerstvo zároveň odporúča, aby občania pozorne sledovali počas a pri návrate z pobytu v zahraničí svoj zdravotný stav po dobu 14 dní a aby v prípade výskytu respiračných príznakov ochorenia bezodkladne kontaktovali telefonicky lekára. Upozorňujeme ľudí, aby po spozorovaní príznakov kontaktovali lekára telefonicky a nechodili do nemocnice osobne z dôvodu zamedzenia šírenia prípadnej nákazy.**

Ministerstvo zahraničných vecí a európskych záležitostí Slovenskej republiky súčasne upozorňuje všetkých občanov Slovenskej republiky, aby pri návrate na Slovensko cez hraničné priechody počítali s možným zdržaním z dôvodu preventívnych opatrení prijatých v súvislosti so šírením koronavírusu v Európe.

Pre verejnosť sú zriadené aj infolinky a e-mailová adresa, kde im odborníci odpovedajú na otázky.

Všetky potrebné informácie nájdete aj na nasledovných webových stránkach:

MZVaEZ SR: <https://www.mzv.sk/cestovanie_a_konzularne_info/oznamy_a_upozornenia_pred_cestovanim>

WHO – Svetová zdravotnícka organizácia :

<https://www.who.int/westernpacific/emergencies/novel-coronavirus>

ECDC – Európske centrum pre prevenciu a kontrolu chorôb :

<https://www.ecdc.europa.eu/en/cases-2019-ncov-eueea>

Úrad verejného zdravotníctva SR - [0917 222 682](mailto:0917%20222%20682), [novykoronavirus@uvzsr.sk](mailto:novykoronavirus@uvzsr.sk)

Regionálny úrad verejného zdravotníctva so sídlom v Košiciach – [0918 389 841](tel:0918%20389%20841)  
Regionálny úrad verejného zdravotníctva so sídlom v Prešove – [0911 908 823](tel:0911%20908%20823)

**KORONAVÍRUS – opatrenia pre mobility**

Technická univerzita v Košiciach a Národná agentúra programu Erasmus+ v nadväznosti na aktuálnu situáciu so šírením koronavírusu (2019-nCoV) upozorňuje na potrebu **zvýšenej opatrnosti pri plánovaní mobilít** do postihnutých oblastí.

Na základe stanoviska Európskej komisie zo dňa 31. 1. 2020 a 25. 2. 2020 je na ***rozhodnutí účastníckych organizácií*** v programe a ***individuálnych účastníkoch***, ako realizovať plánované aktivity, prípadne posunúť, ak je to možné, cesty plánované do oblastí, ktoré sú postihnuté týmto ochorením.

Zároveň Vám odporúčame, aby ste:

* primerane riadili projektové aktivity (napr. komunikovali s partnerskou organizáciou v otázkach bezpečnosti, zmenili termín plánovanej mobility a pod.),
* monitorovali cestovné odporúčania Ministerstva zahraničných vecí a európskych záležitostí SR,
* kontinuálne sledovali vývoj situácie a včasne ju vyhodnotili tak, aby ste v dostatočnom predstihu vedeli prijať opatrenia (príklady sú uvedené nižšie),
* pravidelne komunikovali s partnerskými organizáciami s cieľom flexibilnejšie reagovať na danú situáciu,
* prijali vhodné opatrenia v oblasti bezpečnosti a poučili o nich účastníkov, najmä o hygienických pravidlách,
* zabezpečili primerané cestovné poistenie (napr. leteniek),
* zistili kontaktné údaje na slovenský zastupiteľský úrad v danej krajine (v prípade, ak v danej krajine slovenský zastupiteľský úrad nie je zriadený, tak v najbližšej krajine.

Národná agentúra môže **uplatniť inštitút vyššej moci** pre mobility plánované/realizované do/z oblastí, ktoré by indikovali výskyt koronavírusu. Národná agentúra bude posudzovať jednotlivé žiadosti individuálne a bude požadovať od príjemcu grantu:

* + preukázanie existencie objektívnych a neodvrátiteľných prekážok, ktoré viedli alebo by mohli viesť k nedodržaniu zmluvných podmienok (napr. v podobe screenshotov stránky MZVaEZ SR, písomnej informácie od prijímajúcej/partnerskej organizácie),
  + preukázanie všetkých preventívnych opatrení a úsilia, ktoré mali viesť k zabráneniu vzniku okolností smerujúcich k nedodržaniu zmluvných podmienok alebo k minimalizácii dopadov na realizáciu aktivít.

Medzi takéto **opatrenia** zamerané na predchádzanie alebo minimalizovanie škôd môžu patriť:

* + zmena termínu realizácie mobility, nadnárodných stretnutí a pod. (v ojedinelých prípadoch zmena trvania zmluvy),
  + zmena cieľovej krajiny tam, kde je to možné,
  + výber vhodného cestovného poistenia pokrývajúceho aspoň časť nákladov,
  + nákup leteniek s možnosťou stornovania,
  + rezervácia ubytovania s možnosťou stornovania a pod.
  + **v prípade projektov KA107 z Výzvy 2018 platí, že v prípade, že sa vo Vašom projekte nachádza krajina, kde je preukázaný výskyt koronavírusu, je možné projekty predĺžiť o 12 mesiacov, t.j. do 31.07.2021. Takúto žiadosť o predĺženie posielajte podpísanú štatutárom najneskôr do 30.06. 2020, teda mesiac pred pôvodným plánovaným ukončením projektu.**

Dovoľujeme si upozorniť, že TUKE a Národná agentúra programu Erasmus+ nemá žiadne kompetencie vyjadrovať sa k stupňu rizika nákazy alebo ohrozenia v jednotlivých krajinách. Tieto informácie nájdete na stránkach:

MZVaEZ SR: <https://www.mzv.sk/cestovanie_a_konzularne_info/oznamy_a_upozornenia_pred_cestovanim>

WHO – Svetová zdravotnícka organizácia :

<https://www.who.int/westernpacific/emergencies/novel-coronavirus>

ECDC – Európske centrum pre prevenciu a kontrolu chorôb :

<https://www.ecdc.europa.eu/en/cases-2019-ncov-eueea>